b'\n_START_ARTICLE_\nKauno miesto muziejus\n_START_SECTION_\nPirmojo miesto muziejaus istorija\n_START_PARAGRAPH_\nKauno miesto muziejaus istorijos prad\xc5\xbeia \xe2\x80\x93 1882 metai, kai Kaune prad\xc4\x97ta statyti pirmaklas\xc4\x97 tvirtov\xc4\x97. Tuomet, kasant tran\xc5\xa1\xc4\x97jas fortams, su kitais ekspertais dirb\xc4\x99s in\xc5\xbeinierius E. I. Goly\xc5\xa1kinas pasteb\xc4\x97jo \xc4\xafdomi\xc5\xb3 paleontologijos pavyzd\xc5\xbei\xc5\xb3 ir prad\xc4\x97jo juos rinkti. Surink\xc4\x99s nema\xc5\xbe\xc4\x85 radini\xc5\xb3 kolekcij\xc4\x85 (apie 1 000 vienet\xc5\xb3) bei pasitar\xc4\x99s su Peterburgo imperatori\xc5\xa1k\xc4\x85ja archeologijos komisija, nutar\xc4\x97 j\xc4\x85 perduoti Kauno miesto valdybai. Kolekcijos perduotos 1897 m. liepos 30 d. J\xc5\xb3 pagrindu buvo prad\xc4\x97tas kurti miesto muziejus, kuriam paskirta patalpa miesto rotu\xc5\xa1\xc4\x97je._NEWLINE_\xc4\xae muziej\xc5\xb3 pateko Kauno apylinki\xc5\xb3 floros botanikos rinkinys, sudarytas vokie\xc4\x8di\xc5\xb3 konsulo Kaune, barono von Mollendorfo. Netrukus muziej\xc5\xb3 praturtino prelatas Jonas Radavi\xc4\x8dius, padovanoj\xc4\x99s 800 monet\xc5\xb3 numizmatikos kolekcij\xc4\x85, \xc4\xafvairi\xc5\xb3 mineral\xc5\xb3, r\xc5\xabd\xc5\xb3, \xc5\xbeem\xc4\x97s gelm\xc4\x97se suakmen\xc4\x97jusi\xc5\xb3 gyv\xc5\xabn\xc5\xb3 rinkin\xc4\xaf. Pirmuoju muziejaus ved\xc4\x97ju buvo gubernijos statistikos komiteto narys, Kauno mergai\xc4\x8di\xc5\xb3 gimnazijos istorijos mokytojas Konstantinas Gukovskis, dom\xc4\x97j\xc4\x99sis Lietuvos praeitimi, liaudies menu ir kalba. Visus muziejaus reikalus tvark\xc4\x97 miesto valdybos sudaryta speciali komisija, kuri steng\xc4\x97si sukaupti kuo daugiau eksponat\xc5\xb3. 1898 m. baland\xc5\xbeio 15 d. ji nutar\xc4\x97 kreiptis \xc4\xaf Imperatori\xc5\xa1k\xc4\x85j\xc4\x85 archeologijos komisij\xc4\x85 Peterburge ir kitas mokslo, meno \xc4\xafstaigas bei dail\xc4\x97s mokyklas ir priva\xc4\x8dius asmenis, pra\xc5\xa1ydama steigiamam muziejui eksponat\xc5\xb3. Peterburgo imperatori\xc5\xa1koji archeologijos komisija \xe2\x80\x9emalon\xc4\x97jo suteikti\xe2\x80\xa6 vien\xc4\x85 gele\xc5\xbein\xc4\xaf kirv\xc4\xaf, vien\xc4\x85 gele\xc5\xbein\xc4\xaf ieties antgal\xc4\xaf, vien\xc4\x85 akmens kirvel\xc4\xaf ir 10 gabal\xc5\xb3 bronzini\xc5\xb3 apyranki\xc5\xb3, kaklo grandini\xc5\xb3\xe2\x80\x9c. Meno akademija ir kitos dail\xc4\x97s mokslo \xc4\xafstaigos parei\xc5\xa1k\xc4\x97, kad jos atsi\xc5\xb3sian\xc4\x8dios muziejui eksponat\xc5\xb3, bet tik tada, kai bus sudarytas steigiamojo muziejaus statutas-\xc4\xafstatai._NEWLINE_Muziejui buvo renkama \xc4\xafvairiausia med\xc5\xbeiaga, bet kadangi buvo norima muziej\xc5\xb3 pavadinti Kauno miesto muziejumi, jame tur\xc4\x97jo b\xc5\xabti kaupiama med\xc5\xbeiaga, atspindinti tik miesto prekyb\xc4\x85, amatus, miestie\xc4\x8di\xc5\xb3 kult\xc5\xabr\xc4\x85, buit\xc4\xaf._NEWLINE_1898 m. lapkri\xc4\x8dio 25 d. miesto Valdyba nutar\xc4\x97 paruo\xc5\xa1ti muziejaus statut\xc4\x85 ir \xc5\xa1alia rotu\xc5\xa1\xc4\x97s buvusio pa\xc5\xa1to pastate paskyr\xc4\x97 patalpas, kuriose muziejus \xc4\xafsik\xc5\xabr\xc4\x97 1907 m. ir veik\xc4\x97 iki 1936 m._NEWLINE_Statutas patvirtintas tik 1905 m. lapkri\xc4\x8dio 5 d., o muziejus pavadintas \xe2\x80\x9eKauno miesto moksli\xc5\xa1kai-pramoniniu muziejumi\xe2\x80\x9c. 1906 m. mirus ved\xc4\x97jui K. Gukovskiui, muziejus liko be vadovo. Tuo metu bendradarbiauti tvarkant muziej\xc5\xb3 pasisi\xc5\xabl\xc4\x97 archeologas, dailininkas Tadas Daugirdas. 1907 m. vasario 8 d. jis buvo paskirtas muziejaus pri\xc5\xbei\xc5\xabr\xc4\x97toju ir konservatoriumi._NEWLINE_T. Daugirdas energingai prad\xc4\x97jo tvarkyti muziejaus reikalus. Per spaud\xc4\x85 kreip\xc4\x97si \xc4\xaf visuomen\xc4\x99, pra\xc5\xa1ydamas muziejui eksponat\xc5\xb3, supa\xc5\xbeindino visuomen\xc4\x99 su muziejaus veikla. Muziejaus eksponatus jis konservavo, klasifikavo, prisagst\xc4\x97 prie 103 lenteli\xc5\xb3, kiekvien\xc4\x85 apra\xc5\xa1\xc4\x97, \xc5\xa1alia lenteli\xc5\xb3 prid\xc4\x97jo pie\xc5\xa1inius ar nuotraukas. Muziejaus komisijai talkininkaujant, muziejaus vaidmuo mieste augo. Suprasdami jo svarb\xc4\x85, Kauno fabrikantai Tilmansas, \xc5\xa0midtas ir Reko\xc5\xa1as padovanojo muziejui savo fabrik\xc5\xb3 produkcijos pavyzd\xc5\xbei\xc5\xb3._NEWLINE_T. Daugirdas, dirbdamas muziejuje daugiau kaip de\xc5\xa1imt met\xc5\xb3, ne tik sutvark\xc4\x97 jame buvusius eksponatus, bet ir prijung\xc4\x97 savo sukauptas kolekcijas. Be archeologijos, paleontologijos, etnografijos, fabrik\xc5\xb3 ir nam\xc5\xb3 pramon\xc4\x97s (amat\xc5\xb3) ekspozicijos skyri\xc5\xb3, muziejuje buvo \xc4\xafrengti numizmatikos, filatelijos, Vakar\xc5\xb3 Europos dail\xc4\x97s skyriai. Stengdamasis kuo geriau sutvarkyti muziej\xc5\xb3, T. Daugirdas studijavo muziejin\xc4\x99 literat\xc5\xabr\xc4\x85, lank\xc4\x97si geriausiuose Rusijos imperijos ir u\xc5\xbesienio muziejuose, o 1914 m. baland\xc5\xbeio m\xc4\x97n. dalyvavo Lenkijos muziejinink\xc5\xb3 suva\xc5\xbeiavime, kuriame dalyvius supa\xc5\xbeindino su Kauno miesto muziejumi._NEWLINE_1915 m. kaizerinei Vokietijai okupavus miest\xc4\x85, intensyvus muziejaus darbas kuriam laikui sutriko, ta\xc4\x8diau T. Daugirdas steng\xc4\x97si, kad eksponatai neb\xc5\xabt\xc5\xb3 i\xc5\xa1grobstyti ir i\xc5\xa1ve\xc5\xbeti \xc4\xaf Vokietij\xc4\x85. T. Daugirdui teko artimai bendradarbiauti su vokie\xc4\x8diais \xe2\x80\x93 jis buvo vokie\xc4\x8di\xc5\xb3 burmistro pad\xc4\x97j\xc4\x97jas, bendradarbiavo ir laikra\xc5\xa1\xc4\x8diuose, ra\xc5\xa1ydamas apie Kauno bombardavim\xc4\x85, apie Kauno pil\xc4\xaf, lietuvi\xc5\xb3 papro\xc4\x8dius ir pan. Vokie\xc4\x8diai ne kart\xc4\x85 ra\xc5\xa1\xc4\x97 apie T. Daugirdo globojam\xc4\x85 muziej\xc5\xb3, apie pat\xc4\xaf konservatori\xc5\xb3, neu\xc5\xbemir\xc5\xa1dami Kauno praeities: \xe2\x80\x9eMuziejus atidarytas lankytojams kiekvieno sekmadienio ryt\xc4\x85. Jo aplankymas, giliai i\xc5\xa1mokslinto ved\xc4\x97jo vadovyb\xc4\x97je, yra tikras malonumas. Bronzos radini\xc5\xb3 rinkinys labai \xc4\xafdomus, ypatingai gi \xc4\xafdomi lietuvi\xc5\xb3 kult\xc5\xabrai ir tautodailei skirta muziejaus dalis, nes ji pad\xc4\x97s vokie\xc4\x8diui lankytojui suprasti tos inteligenti\xc5\xa1kos ir darb\xc5\xa1\xc4\x8dios tautos gyvenim\xc4\x85. Ponas Daugirdas, atidav\xc4\x99s vis\xc4\x85 savo veiklum\xc4\x85 \xc5\xa1iems rinkiniams, peln\xc4\x97 savo tautai did\xc5\xbeius nuopelnus\xe2\x80\x9c, \xe2\x80\x93 ra\xc5\xa1\xc4\x97 \xe2\x80\x9eKownoer Zeitung\xe2\x80\x9c, 1916 m. sausio 19 d. Profesorius Bork, tuo metu vokie\xc4\x8di\xc5\xb3 leitenantas, 1915 m. lapkri\xc4\x8dio m\xc4\x97n. ra\xc5\xa1ytame lai\xc5\xa1ke \xc5\xbeurnalui \xe2\x80\x9eMannus\xe2\x80\x9c apie muziej\xc5\xb3 ra\xc5\xa1\xc4\x97: \xe2\x80\x9e\xc4\x8cia Kaune radau ma\xc5\xbe\xc4\x85 muziej\xc5\xb3, kurio vert\xc4\x97 gl\xc5\xabdi ypa\xc4\x8d jo prie\xc5\xa1istorin\xc4\x97je ir kra\xc5\xa1totyrin\xc4\x97je dalyje. Gaudamas juokingai ma\xc5\xbe\xc4\x85 valstybin\xc4\x99 pa\xc5\xa1alp\xc4\x85, to muziejaus ved\xc4\x97jas sugeb\xc4\x97jo pa\xc5\xbeym\xc4\x97tinu b\xc5\xabdu surinkti tai, kas \xc5\xa1iandien u\xc5\xbetinkama, o taip pat ir i\xc5\xa1gelb\xc4\x97ti praeities paminklus\xe2\x80\xa6\xe2\x80\x9c Straipsnis buvo i\xc5\xa1spausdintas 1918 m. T. Daugirdas muziejumi r\xc5\xabpinosi iki mirties 1919 m._NEWLINE_1920 m. sausio 23 d. muziejaus direktoriumi paskirtas prof. Eduardas Volteris, vadovav\xc4\x99s iki 1936 m. Naujasis direktorius su muziejaus komisija ne tik t\xc4\x99s\xc4\x97 T. Daugirdo prad\xc4\x97t\xc4\x85 darb\xc4\x85, bet ir suintensyvino eksponat\xc5\xb3 konservavimo ir restauravimo darbus, buvo \xc4\xafsteigtas naujas Kauno miesto kult\xc5\xabros skyrius. Muziejaus ekspozicija ir fondai Lietuvos universiteto studentams kur\xc4\xaf laik\xc4\x85 buvo mokymo laboratorija, o mokytojai eksponatais naudojosi kaip vaizdin\xc4\x97mis priemon\xc4\x97mis._NEWLINE_Gaus\xc4\x97jant eksponatams, muziejaus patalpos pasidar\xc4\x97 ank\xc5\xa1tos ir jose \xc4\xafrengti didesn\xc4\x99 ekspozicij\xc4\x85 tapo ne\xc4\xafmanoma. Netur\xc4\x97dama kitos i\xc5\xa1eities, ma\xc5\xbeiau muziejaus pob\xc5\xabd\xc4\xaf atitinkan\xc4\x8dius eksponatus vadovyb\xc4\x97 steng\xc4\x97si perduoti kitiems muziejams. 1936 m., \xc4\xafsteigus Kult\xc5\xabros muziej\xc5\xb3, Miesto muziejus buvo likviduotas, eksponatai i\xc5\xa1skirstyti.\n_START_SECTION_\nMuziejaus skyriai\n_START_PARAGRAPH_\nKauno miesto muziejui priklauso 5 skyriai.\n_START_SECTION_\nRotu\xc5\xa1\xc4\x97s skyrius\n_START_PARAGRAPH_\nKauno \xc5\xa1irdyje \xc4\xafsik\xc5\xabrusi rotu\xc5\xa1\xc4\x97 \xe2\x80\x93 miesto simbolis, \xc5\xbeavintis grak\xc5\xa1\xc4\x8dia architekt\xc5\xabra ir pulsuojan\xc4\x8diu kult\xc5\xabriniu gyvenimu. \xc4\x8cia vyksta ne tik i\xc5\xa1kilmingi reprezentaciniai miesto renginiai, jungtuvi\xc5\xb3 ceremonijos, priimami garb\xc5\xabs sve\xc4\x8diai, bet ir kvie\xc4\x8diama diskutuoti aktualiais miestui klausimais, kei\xc4\x8diamasi ger\xc4\x85ja patirtimi su kult\xc5\xabros ir istorijos myl\xc4\x97tojais. Rotu\xc5\xa1\xc4\x97je pristatomos turtingos archeologini\xc5\xb3 radini\xc5\xb3 kolekcijos, atvertos erdv\xc4\x97s parod\xc5\xb3 eksponavimui. Bok\xc5\xa1to kal\xc4\x97jimo kamera, burmistro kabinetas, skliautiniuose r\xc5\xabsiuose \xc4\xafrengtos ekspozicijos pristato prie\xc5\xa1 kelis \xc5\xa1imtme\xc4\x8dius gyvenusi\xc5\xb3 kaunie\xc4\x8di\xc5\xb3 kasdienyb\xc4\x99, liudija Kauno i\xc5\xa1skirtinum\xc4\x85, o pro rotu\xc5\xa1\xc4\x97s bok\xc5\xa1to langus kvie\xc4\x8diama pa\xc5\xbevelgti ir \xc4\xaf Kauno senamies\xc4\x8dio panoram\xc4\x85. _NEWLINE_\xc5\xa0iandien \xc4\x8dia \xc5\xa1urmuliuoja kaunie\xc4\x8diai, miesto sve\xc4\x8diai, jaunaved\xc5\xbeiai, o 2015 m. gruod\xc5\xbeio 6 d. \xc4\xaf pirm\xc4\x85j\xc4\x85 savo ekspozicij\xc4\x85 pakviet\xc4\x97 Kauno miesto muziejus.\n_START_SECTION_\nPilies skyrius\n_START_PARAGRAPH_\nXIV am\xc5\xbeiaus Kauno pilis yra seniausias Kauno istorinis objektas ir viena seniausi\xc5\xb3 m\xc5\xabrini\xc5\xb3 Lietuvos pili\xc5\xb3. Atkurtose pilies bok\xc5\xa1to erdv\xc4\x97se \xc4\xafrengtos ekspozicijos, skirtos pilies istorijai, pristatomi reik\xc5\xa1mingiausi istoriniai faktai bei asmenyb\xc4\x97s, pilies pastat\xc5\xb3 metamorfoz\xc4\x97s, jos funkcij\xc5\xb3 kitimas nuo XIV am\xc5\xbeiaus iki \xc5\xa1i\xc5\xb3 dien\xc5\xb3, rengiamos \xc5\xa1iuolaikini\xc5\xb3 meninink\xc5\xb3 parodos, vyksta kult\xc5\xabros renginiai. Erdvus pilies kiemas yra tap\xc4\x99s miestie\xc4\x8di\xc5\xb3 traukos ir tradicini\xc5\xb3 miesto \xc5\xa1ven\xc4\x8di\xc5\xb3 vieta._NEWLINE_Nuo 2011\xc2\xa0m. rugs\xc4\x97jo m\xc4\x97n. Kauno pilis yra Kauno miesto muziejaus skyrius.\n_START_SECTION_\nM. ir K. Petrausk\xc5\xb3 skyrius\n_START_PARAGRAPH_\n\xc5\xbdaliakalnyje, 1924 m. A. Golovinskio suprojektuotame broli\xc5\xb3 Miko ir Kipro Petrausk\xc5\xb3 name lankytojus pasitinka atkurtas tarpukarinis Petrausk\xc5\xb3 buto interjeras, pristatoma \xc4\xafvairialyp\xc4\x97 dainininko Kipro Petrausko asmenyb\xc4\x97, suteikiama galimyb\xc4\x97 pasiklausyti jautrios Elenos \xc5\xbdalinkevi\xc4\x8dait\xc4\x97s-Petrauskien\xc4\x97s poezijos, supa\xc5\xbeindinama su kompozitoriaus Miko Petrausko pedagogine ir k\xc5\xabrybine veikla. \xc5\xa0iuolaiki\xc5\xa1koje, interaktyvioje ekspozicijoje \xe2\x80\x9eValstyb\xc4\x97s teatras. Taut\xc4\x85 burianti muzika\xe2\x80\x9c pateikiama informacija apie \xc4\xafvairiausius Valstyb\xc4\x97s teatro, oper\xc5\xb3 ir balet\xc5\xb3 pastatymus, dirigentus, artistus, \xc5\xa1ok\xc4\x97jus, muzikantus. Skyriuje vykstantys renginiai \xe2\x80\x93 koncertai, festivaliai, min\xc4\x97jimai, konferencijos \xe2\x80\x93 leid\xc5\xbeia prisiliesti prie lietuvi\xc5\xa1kos profesionaliosios muzikos istorijos._NEWLINE_2013\xc2\xa0m. rugs\xc4\x97jo 1 d. M. ir K. Petrausk\xc5\xb3 lietuvi\xc5\xb3 muzikos istorijos muziejus\xc2\xa0tapo Kauno miesto muziejaus skyriumi.\n_START_SECTION_\nJ. Gruod\xc5\xbeio skyrius\n_START_PARAGRAPH_\nNamas, kuriame XX a. I pus\xc4\x97je gyveno Lietuvos kompozitorius, dirigentas, profesorius Juozas Gruodis su \xc5\xbemona Stase. \xc5\xbdymaus tarpukario architekto F. Vizbaro projektuotas, puo\xc5\xa1n\xc5\xb3 Lietuvos medin\xc4\xaf dvarel\xc4\xaf primenantis autenti\xc5\xa1kos i\xc5\xa1vaizdos pastatas i\xc5\xa1siskiria tiek savo architekt\xc5\xabra, tiek kra\xc5\xa1tovaizd\xc5\xbeiu. Kompozitoriaus laikus menan\xc4\x8diuose J. Gruod\xc5\xbeio ir jo \xc5\xbemonos memorialiniuose kambariuose atsispindi svarbiausi j\xc5\xb3 gyvenimo momentai ir pasakojama Gruod\xc5\xbei\xc5\xb3 \xc5\xa1eimos istorija._NEWLINE_2013\xc2\xa0m. rugs\xc4\x97jo 1 d. J. Gruod\xc5\xbeio memorialinis muziejus\xc2\xa0tapo Kauno miesto muziejaus skyriumi.\n_START_SECTION_\nTautin\xc4\x97s muzikos skyrius\n_START_PARAGRAPH_\nTautin\xc4\x97s muzikos skyriuje \xc5\xa1iuolaiki\xc5\xa1kai ir interaktyviai pristatoma lietuvi\xc5\xb3 tradicin\xc4\x97 muzika ir kult\xc5\xabrinis liaudies muzikavimo kontekstas. Modernioje ekspozicijoje galima ne tik ap\xc5\xbei\xc5\xabr\xc4\x97ti unikalius senuosius lietuvi\xc5\xa1kus muzikos instrumentus, bet ir i\xc5\xa1girsti j\xc5\xb3 muzikos, pagroti, sudainuoti sutartini\xc5\xb3 karaok\xc4\x99 ir net per\xc5\xbei\xc5\xabr\xc4\x97ti postfolkloro atlik\xc4\x97j\xc5\xb3 vaizdo klipus. Patekus \xc4\xaf kiem\xc4\x85, \xc5\xbevilgsn\xc4\xaf patraukia XVI a. gotikinio stiliaus pastatas, kuriame eksponuojami bendratautiniai muzikos instrumentai. Skyriuje kasmet rengiami koncertai, \xe2\x80\x9eEtno pal\xc4\x97p\xc4\x97s\xe2\x80\x9c renginiai, o kart\xc4\x85 per m\xc4\x97nes\xc4\xaf \xe2\x80\x93 ypa\xc4\x8d i\xc5\xa1populiar\xc4\x97j\xc4\x99 tradicini\xc5\xb3 \xc5\xa1oki\xc5\xb3 vakarai._NEWLINE_2013\xc2\xa0m. rugs\xc4\x97jo 1 d. Lietuvi\xc5\xb3 tautin\xc4\x97s muzikos istorijos muziejus\xc2\xa0tapo Kauno miesto muziejaus skyriumi.\n_START_SECTION_\nRinkiniai\n_START_PARAGRAPH_\nKauno miesto muziejaus rinkiniai formavosi kartu su muziejaus k\xc5\xabrimosi istorija. 2007 m. buvo prad\xc4\x97tas formuoti Kauno miesto istorijos rinkinys. V\xc4\x97liau muziejaus fondus papild\xc4\x97 Lietuvi\xc5\xb3 tautin\xc4\x97s muzikos istorijos bei M. ir K. Petrausk\xc5\xb3 lietuvi\xc5\xb3 muzikos istorijos skyri\xc5\xb3 rinkiniai, buvo suformuotas Archeologijos radini\xc5\xb3 rinkinys.\n_START_SECTION_\nKauno miesto istorijos rinkinys\n_START_PARAGRAPH_\nKauno miesto istorijas pasakojantis rinkinys, prad\xc4\x97tas kaupti 2007 m. Rinkin\xc4\xaf sudaro \xc4\xafvairios eksponat\xc5\xb3 grup\xc4\x97s: fotografijos, dokumentai, spaudiniai, memorialiniai daiktai, buities daiktai, ry\xc5\xa1i\xc5\xb3 istorijos, meno k\xc5\xabriniai, filatelija, numizmatika, ikonografija, epistolika, knygos. Sukaupti eksponatai atspindi Kauno miesto ir jo apylinki\xc5\xb3 raid\xc4\x85 iki \xc5\xa1i\xc5\xb3 dien\xc5\xb3, atskirus miesto laikotarpius, asmenybes._NEWLINE_Rinkinys formuojamas kaupiant ir saugant eksponatus, atspindin\xc4\x8dius Kauno istorij\xc4\x85, miesto k\xc5\xabrimosi ir vystymosi raid\xc4\x85. \xc4\x8cia saugomi ir \xc4\xafvairi\xc5\xb3 Lietuvai nusipelniusi\xc5\xb3 asmen\xc5\xb3, Kauno miesto garb\xc4\x97s pilie\xc4\x8di\xc5\xb3 archyvai. Itin vertingas ir unikalus \xe2\x80\x93 profesionalaus tarpukario Kauno fotografo Kazimiero Dud\xc4\x97no fotoarchyvas. Pirmame savo k\xc5\xabrybos etape, 1936\xe2\x80\x931941 m., jis fotografavo vieno seniausi\xc5\xb3 Kauno rajon\xc5\xb3 \xe2\x80\x93 Panemun\xc4\x97s \xe2\x80\x93 gamt\xc4\x85 ir \xc5\xbemones, o pokario laikotarpiu darytose nuotraukose jau kito pramoninio Kauno rajono \xe2\x80\x93 Petra\xc5\xa1i\xc5\xabn\xc5\xb3 \xe2\x80\x93 vaizdai. Originalios K. Dud\xc4\x97no fotografijos vertingos tuo, kad vien savo kokybe atspindi fotografuot\xc4\x85 laikmet\xc4\xaf: tarpukario nuotraukos ant tvirto \xc5\xbealsvai rusvo ar pilko kolorito popieriaus, ypa\xc4\x8d gerai atspindi to meto fotografijos men\xc4\x85._NEWLINE_Fonduose taip pat gausu nuotrauk\xc5\xb3, kuriose u\xc5\xbefiksuota tarpukario Lietuvos valstyb\xc4\x97s istorija: reti ir unikal\xc5\xabs kariuomen\xc4\x97s ir valstybini\xc5\xb3 \xc5\xa1ven\xc4\x8di\xc5\xb3 vaizdai, Laikinosios sostin\xc4\x97s verslinink\xc5\xb3 ir meninink\xc5\xb3 gyvenimas: darbas, k\xc5\xabryba, gyvenamoji aplinka._NEWLINE_Be to, Kauno miesto muziejaus fonduose saugomas kito kaunie\xc4\x8dio, fotografo Stanislovo Luko\xc5\xa1iaus archyvas, kur\xc4\xaf sudaro daugiau nei 15 t\xc5\xabkst. negatyv\xc5\xb3 ir nuotrauk\xc5\xb3. \xc5\xa0is archyvas unikalus tuo, kad apima ypa\xc4\x8d plat\xc5\xb3 Kauno istorin\xc4\xaf laikotarp\xc4\xaf: S. Luko\xc5\xa1iaus fotografijose \xc4\xafam\xc5\xbeinta sovietme\xc4\x8dio Kauno istorija nuo 1956 m. iki 1983 m. Jame u\xc5\xbefiksuoti ne tik \xc4\xafvairi\xc5\xb3 potvyni\xc5\xb3, skandinusi\xc5\xb3 miest\xc4\x85 vaizdai, bet ir pirm\xc5\xb3j\xc5\xb3 sovietinio laikotarpio de\xc5\xa1imtme\xc4\x8di\xc5\xb3 Kauno istorijos faktai: nauj\xc5\xb3 mikrorajon\xc5\xb3, aik\xc5\xa1\xc4\x8di\xc5\xb3, paminkl\xc5\xb3 statyba. To meto laikmetis, \xc5\xa1iandien svarbus ir \xc4\xafdomus savo autenti\xc5\xa1kais vaizdais, atspind\xc4\x97tas ir S. Luko\xc5\xa1iaus negatyv\xc5\xb3 albumuose, kurie skirti konkre\xc4\x8diam renginiui ar datai. Jau niekur kitur neberasime nuotrauk\xc5\xb3, kuriose nufotografuota Respublikin\xc4\x97 \xc5\xbeem\xc4\x97s \xc5\xabkio paroda, vykusi Kaune 1957 m. ar, pavyzd\xc5\xbeiui, 1961 m. Dain\xc5\xb3 ir \xc5\xa1oki\xc5\xb3 \xc5\xa1vent\xc4\x97s Kaune, vadovai ir dalyviai. Reti, seniai matyti ir jau pamir\xc5\xa1ti Kauno vaizdai ar \xc5\xbeinomi \xc5\xbemon\xc4\x97s i\xc5\xa1liko muziejaus fonduose saugomuose archyvuose._NEWLINE_Kauno miesto muziejaus fonduose saugomas ir \xc5\xbeinomo mokymo priemoni\xc5\xb3 ir laboratorini\xc5\xb3 prietais\xc5\xb3 konstruktoriaus, radijo m\xc4\x97g\xc4\x97jo ir radijo spaudos Lietuvoje pradininko Antano Milda\xc5\xbeio archyvas, pirmosios Lietuvos verslinink\xc5\xb3 s\xc4\x85jungos iniciatoriaus ir nario Gabrielio Macio archyvalijos, veterinarijos gydytojo, vieno i\xc5\xa1 Lietuvos veterinarijos akademijos \xc4\xafk\xc5\xabr\xc4\x97j\xc5\xb3, Juozo Butkevi\xc4\x8diaus \xc5\xa1eimos archyvo nuotraukos, taip pat Kauno miesto garb\xc4\x97s pilie\xc4\x8di\xc5\xb3 \xe2\x80\x93 \xc5\xbeinomo kardiologo Juozo Blu\xc5\xbeo ir aktor\xc4\x97s R\xc5\xabtos Stalili\xc5\xabnait\xc4\x97s \xe2\x80\x93 memorialiniai daiktai ir nuotraukos._NEWLINE_Pastaraisiais metais muziejaus fond\xc5\xb3 archeologijos rinkin\xc4\xaf gausiai papild\xc4\x97 archeologiniai radiniai, rasti vykdant Kauno senamies\xc4\x8dio teritorijos archeologinius tyrin\xc4\x97jimus. Turimi eksponatai nuolat naudojami rengiant edukacinius u\xc5\xbesi\xc4\x97mimus, parodas, miesto renginius, \xc5\xbeymi\xc5\xb3 asmenybi\xc5\xb3 sukaktims pamin\xc4\x97ti.\n_START_SECTION_\nM. ir K. Petrausk\xc5\xb3 skyriaus rinkinys\n_START_PARAGRAPH_\nRinkinys prad\xc4\x97tas kaupti 1970 m. Jis orientuotas \xc4\xaf lietuvi\xc5\xb3 profesionaliosios muzikos svarbi\xc5\xb3 \xc4\xafvyki\xc5\xb3 ir asmenybi\xc5\xb3 palikimo kaupim\xc4\x85. Rinkinio eksponatai skirstomi \xc4\xaf atskiras grupes: ra\xc5\xa1tijos, gaid\xc5\xb3 ir plok\xc5\xa1teli\xc5\xb3, fotografij\xc5\xb3, dail\xc4\x97s ir memorialini\xc5\xb3 daikt\xc5\xb3. Rinkinyje saugomas vertingas lietuvi\xc5\xb3 profesionaliosios muzikos svarbi\xc5\xb3 \xc4\xafvyki\xc5\xb3 ir asmenybi\xc5\xb3 palikimas: Lietuvos ir glaud\xc5\xbeiai su Lietuvos profesionalia muzika susijusi\xc5\xb3 asmenybi\xc5\xb3; Kauno miesto profesionaliosios muzikos \xc4\xafstaig\xc5\xb3 ir kolektyv\xc5\xb3; Dain\xc5\xb3 \xc5\xa1ven\xc4\x8di\xc5\xb3 ir kit\xc5\xb3 rengini\xc5\xb3.\n_START_SECTION_\nTautin\xc4\x97s muzikos skyriaus rinkinys\n_START_PARAGRAPH_\nTautin\xc4\x97s muzikos skyriaus pirmieji rinkiniai prad\xc4\x97ti kaupti 1969 m., \xc5\xa1iuo metu skyriuje sukaupta daugiau kaip 10 000 vienet\xc5\xb3 eksponat\xc5\xb3. Rinkinys sukomplektuotas atsi\xc5\xbevelgiant \xc4\xaf \xc5\xa1iuos muzikavim\xc4\x85 atspindin\xc4\x8dius aspektus: lietuvi\xc5\xb3 tradicin\xc4\x97 ir profesionalioji muzika, muzikos instrumentai, \xc4\xafvairios neprofesionalios muzikavimo aprai\xc5\xa1kos; muzikavimo socialiniu \xe2\x80\x93 istoriniu aspektu, lietuvi\xc5\xb3 muzikavimas tremtyje, i\xc5\xa1eivijoje; personaliniu aspektu: muzikantai, folkloro rink\xc4\x97jai, tyrin\xc4\x97tojai; technologiniu ir instrument\xc5\xb3 modifikavimo istorijos aspektu; muzikavimo tradicij\xc5\xb3 perdavimo ir edukaciniu aspektu; lietuvi\xc5\xb3 tautin\xc4\x97s muzikos ir folklorizmo aprai\xc5\xa1k\xc5\xb3 \xc5\xa1iuolaikin\xc4\x97je visuomen\xc4\x97je aspektu ir kitais.\n_START_SECTION_\nArcheologijos radini\xc5\xb3 rinkinys\n_START_PARAGRAPH_\nKauno miesto muziejuje archeologiniai radiniai prad\xc4\x97ti kaupti nuo 2012 met\xc5\xb3. Per \xc5\xa1\xc4\xaf laik\xc4\x85 muziejaus fondai pasipild\xc4\x97 beveik 4 000 archeologini\xc5\xb3 radini\xc5\xb3, atspindin\xc4\x8di\xc5\xb3 Kauno miesto ir jo apylinki\xc5\xb3 raid\xc4\x85 nuo seniausi\xc5\xb3 laik\xc5\xb3 iki XIX a. Renkama \xc4\xafvairi\xc5\xb3 mokslo institucij\xc5\xb3 ir pavieni\xc5\xb3 archeolog\xc5\xb3 vykdom\xc5\xb3 \xc5\xbevalgom\xc5\xb3j\xc5\xb3 ir detali\xc5\xb3j\xc5\xb3 tyrin\xc4\x97jim\xc5\xb3 kompleksin\xc4\x97, mokslin\xc4\x97 med\xc5\xbeiaga. Seniausi radiniai saugomi muziejaus fonduose siekia V\xe2\x80\x93IV t\xc5\xabkstm. pr. m. e. \xe2\x80\x93 X a. Tai \xc4\xafvair\xc5\xabs dirbiniai i\xc5\xa1 titnago, br\xc5\xabk\xc5\xa1niuotosios ir grubl\xc4\x97tosios keramikos ind\xc5\xb3 \xc5\xa1uk\xc4\x97s.'